Page:King Alfred's West-Saxon Version of Gregory's Pastoral Care (2).djvu/448

Hatton MS.] scylda. Ac him is ðearf ðæt hi for ðære orsorgnesse ne ðurhtion hefigran scylda, ðæt is ðæt hi for hira upahæfennesse ne befeallen on ðone pytt ofermetta, ðylæs hi fo(r)swelge sio swelgend ðære upahæfenesse. Forðæm oft, ðonne hi oferswidað utane ða lytlan scylda, hi aðindað innane ón idlum gilpe. & ðonne ðæt mod bið innan oferswided mid ðæm ofermettum, hi toflowað swiðe hræde út, & ætiewað ón openum yfle. Forðæm sint to manienne ða ðe hi wið ða lytlan scylda gehealdað, ond ðeah hwilum gedufað on ðæm miclum, hi sint to manienne et hi hi behealden ðæt hi innan ne afeallen ðonon ðe hi wenað ðæt hi útan stonden, ðylæs sio úpahæfenes for ðære lytlan ryhtwisnesse him weorðe to wege micelre scylde æfter ðæs ðearlwisan Deman dome & edleane. Ac ðonne hi wenað ðæt hi of hira ægnum mægene hi hæbben gehealden wið ða lytlan scylda, ðonne weorðað hi swiðe ryhtlice forlætene from Gode, ðæt hi afeallað on mara[n] scylda; forðæm ðæt hi óngiten feallende ðæt hie ær hiora agnes ðonces ne stodon, ðætte ðæt mod, ðe ær wæs úpahæfen for lytlum góde, si ðonne gebiged to miclum yfele. Ac hi sint to manienne ðæt hie óngieten ðæt hie oft gesyngiað giet wyrs ón ðæm ðæt [hi] hi wareniað wið ða lytlan scylda ðonne hi dón ón miclum scyldum; forðæmðe hi licettað hie únscyldge, ðonne hi hi wæreniað wio ða lytlan. Ac hi hi ne ladiað nowiht, ðonne hi wyrcað ða miclan & ða openan. Ðæt is open yfel beforan Gode ðæt mon ða miclan dó, ac ðæt is licettung haligdomes for monnum ðæt mon ða lytlan forga, & ða miclan do. Be ðæm was gecweden on ðæm godspelle to Fariseum ðæt hi wiðbleowen ðære fleogan, & forswulgun ðone olfend. Swelce he openlice cwæde: Ða lytlan yflu ge fleoð, & ða miclan ge fretað. Ðæt is ðæt ilce ðæt eft was getæled ðurh ðone muð ðære Soðfæstnesse, ðæt is Crist, he cwæð: Ge tiogoðiað eowre mintan & eowerne dile & eowerne kymen, & lætað untiogoðad ðætte diorwyrðre is eowra oðra æhta, & ða bebodu ðe giet maran sint on ðære æwe ge nó ne healdað: ðæt is ryht dóm & mildheortnes & treowa. Nis ús nawht recceleaslice to gehiranne ðætte he nemde ða undiorestan wyrta ðe on wyrttunum weaxe, & ðeah swiðe welstincenda. Ðurh ðone stenc sint getacnode ða liceteras, ðe willað habban ðone hlisan haligdomes, & don ðeah lytel godes; & ðeah hi for micel god ne dón, hi wilniað ðæt hi micel ðyncen, & hi mon widherge.